CELEX: 62018TN0745
Language: sk
Date: 2018-12-20 00:00:00
Title: Vec T-745/18: Žaloba podaná 20. decembra 2018 – Covestro Deutschland/Komisia

4.3.2019   
            
            
               SK
            
            
               Úradný vestník Európskej únie
            
            
               C 82/57
            
         
      Žaloba podaná 20. decembra 2018 – Covestro Deutschland/Komisia
      (Vec T-745/18)
      (2019/C 82/69)
      Jazyk konania: nemčina
      
         Účastníci konania
      
      
         Žalobkyňa: Covestro Deutschland AG (Leverkusen, Nemecko) (v zastúpení: M. Küper, J. Otter, C. Anger a M. Goldberg, Rechtsanwälte)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil rozhodnutie Komisie z 28. mája 2018 o schéme pomoci SA.34045 (2013/c) (ex 2012/NN) uplatnenej Nemeckom pre odberateľov základného zaťaženia podľa paragrafu 19 predpisu StromNEV [oznámené pod číslom C(2018) 3166] a najmä kvalifikáciu úplného oslobodenia odberateľov základného zaťaženia od sieťových poplatkov v rokoch 2012 a 2013 ako štátnej pomoci, konštatovanie jeho nezlučiteľnosti s vnútorným trhom a nariadenie okamžitého vymáhania od príjemcov na základe úpravy minimálneho príspevku v súlade s § 19 ods. 2 druhou vetou StromNEV v znení z 3. septembra 2010 a
               
            
                  —
               
               
                  uložil žalovanej povinnosť nahradiť trovy konania.
               
            
         Dôvody a hlavné tvrdenia
      
      Žaloba je založená na týchto žalobných dôvodoch.
      
                  1.
               
               
                  Neprimeraná dĺžka konania
                  
                              —
                           
                           
                              V rámci prvého žalobného dôvodu sa vytýka, že dĺžka konania 62 mesiacov viac ako dvojnásobne prekročila lehotu stanovenú v článku 9 ods. 6 nariadenia týkajúceho sa konania o štátnej pomoci. (1)
                              
                           
                        
            
                  2.
               
               
                  Oslobodenie od sieťových poplatkov nepredstavuje štátnu pomoc podľa článku 107 ods. 1 ZFEÚ
                  
                              —
                           
                           
                              V rámci druhého žalobného dôvodu sa uvádza, že neexistuje zvýhodnenie, pretože z dôvodu stabilizačného vplyvu odberateľov základného zaťaženia na sústavu existuje primeraná kompenzácia. Navyše oslobodenie nie je financované zo štátnych prostriedkov.
                           
                        
            
                  3.
               
               
                  Zlučiteľnosť s vnútorným trhom (odôvodnenie, článok 107 ods. 3 ZFEÚ)
                  
                              —
                           
                           
                              V rámci tretieho žalobného dôvodu sa uvádza, že úplné oslobodenie odberateľov základného zaťaženia odstraňuje závažné narušenie hospodárstva v Nemecku. Predovšetkým energeticky náročný priemysel musí zostať konkurencieschopný a musí sa zabrániť tomu, aby sa presunul do zahraničia.
                           
                        
            
                  4.
               
               
                  Protiprávnosť nariadenia vymáhania
                  
                              —
                           
                           
                              V rámci štvrtého žalobného dôvodu sa vytýka, že vymáhanie minimálneho príspevku vo výške 20 % uverejneného sieťového poplatku s odkazom na znenie § 19 ods. 2 StromNEV, ktoré bolo platné do 3. augusta 2011, je svojvoľné a v rozpore so zákazom diskriminácie.
                           
                        
                              —
                           
                           
                              Ďalej sa uvádza, že len určovanie sieťových poplatkov na základe metodiky fyzickej stopy zaručuje dodržanie zásady príčinnej súvislosti nákladov, ako aj platenie primeraných a nediskriminačných sieťových poplatkov.
                           
                        
                              —
                           
                           
                              Nariadenie vymáhania je v rozpore so zákazom diskriminácie aj preto, že Komisia nezohľadnila prechodnú úpravu v § 32 ods. 3 StromNEV.
                           
                        
                              —
                           
                           
                              Napokon sa uvádza, že odberatelia základného zaťaženia a netypickí používatelia sústav v zmysle § 19 ods. 2 prvej vety StromNEV sa navzájom podstatne líšia. Skutočnosť, že obe skupiny používateľov sústav musia napriek rozdielom platiť minimálny príspevok vo výške 20 %, nie je objektívne odôvodnená.
                           
                        
            
         (1)  Nariadenie Rady (EÚ) 2015/1589 z 13. júla 2015 stanovujúce podrobné pravidlá na uplatňovanie článku 108 Zmluvy o fungovaní Európskej únie (Ú. v. EÚ L 248, 2015, s. 9).